**Răsai**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dragu-mi-i a te cânta,

Scrisule venit din stele,

Orice literă a ta

Ca pe ochii maicii mele

Dornic o sărut.

Răsai, răsai, răsai

Ca grâul cel verde,

Ca lacrima!

Răsai, răsai, răsai

Şi nu te mai pierde,

Iubirea mea!

Mere purpurii pe ram,

Văi cu spic de aur pline!

Totuşi ce săraci eram,

Neavându-te pe tine,

Scrisule cel scump.

Bucură-te, scris latin,

Că pe valea dulce-amară

N-ai venit ca un străin,

Ai venit la tine-n Ţară

Şi la fraţii tăi.

Răsai, răsai, răsai

Ca grâul cel verde,

Ca lacrima!

Răsai, răsai, răsai

Şi nu te mai pierde,

Iubirea mea!